|  |
| --- |
| **Az óra céljai:**   1. A téma feldolgozása lehetőséget ad arra, hogy rendszerezzük, megismerjük és egybegyűjtsük a Kárpát-medence kun földrajzi és történelmi emlékeit, minek során fókuszba kerülhetnek a református emlékek is.  A magyarsághoz, a hazához, a szűkebb és tágabb környezetünkhöz való kötődés megerősítése hazánk természeti, társadalmi, kulturális és tudományos értékeinek megismertetésével.  A kreatív, vállalkozó szemléletű gondolkodás megalapozása az egyén helyi és regionális közösségek gazdaságfejlődésében betöltött szerepének és lehetőségeinek felismertetésével.  Az érdeklődés felkeltése a szűkebb és tágabb környezetet érintő társadalmi-gazdasági folyamatok, illetve fejlesztések, döntések megismerése iránt. 2. A kunok szerepének megismertetése a magyarországi reformációban. 3. Más kultúrák értékeinek adaptációja, a kunokhoz köthető tradíciók megismertetése. 4. Információszerzés a Kárpát-medence kun emlékhelyeiről különböző forrásokból. |

|  |  |  |  |  |  |  |
| --- | --- | --- | --- | --- | --- | --- |
| **Idő** | **Szakaszok  és célok** | **Tanulói tevékenységek** | **Tanári tevékenységek** | **Munkaforma/ Módszer** | **Tananyagok/ Eszközök** | **Megjegyzések** |
| 5 perc | Bemelegítés, ráhangolódás: a „kunok területére” való belehelyezkedés elősegítése (Kiskunság, Nagykunság, határon túli kun desztinációk) | A tanulók a pedagógus által kivetített képek/videó segítségével belehelyezkednek az adott környezetbe.  A képek/videó megnézése után a tanulók megfogalmazzák érzéseiket, gondolataikat a bemutatott tájak kapcsán. | A pedagógus levetíti az adott képsorozatot/videót, koordinálja a tanulói vélemények megfogalmazását. | Frontális munka | Számítógép, projektor, vetítővászon | Variációk:  A képeket a tanulók színesben kinyomtatva is megtekinthetik. Ezután közös brainstorming keretében megbeszélik, mi jut eszükbe a kunok által lakott tájakról, városokról, kun desztinációkról. |
| 6 perc | Meglévő ismeretek aktiválása:   * Magyarország és a Kárpát-medence természetföldrajzi jellemzői; * Magyarország társadalmi-gazdasági jellemzői,  területi sajátosságainak vonásai,  értékei és problémái; * hazánk nemzetiségei és területi előfordulásaik. | A tanulók páros munkában digitálisfeladatot oldanak meg. A helyes megoldásokat közösen beszélik meg,  és értékelik a munkájukat. | A pedagógus ismerteti a feladatot, és koordinálja a feladat megoldását. Segíti a tanulókat a feladatmegoldásban. | Páros munka | Számítógép, *Learning Apps –* csoportba rendezés: *Kun szóval kezdődő magyarországi települések: Hol is van?,* projektor, vetítővászon | Variáció: A párkereső feladat előre elkészített munkalapon is megoldható. |
| 6 perc | Új ismeretek bevezetése: a kunokról általában: történelmi áttekintés,  földrajzi vonatkozások | A tanulók a pedagógus által feltett, irányított kérdésekre válaszolnak. Kérdések:   * *Milyen hazai tájakat ismersz, melyek nevében szerepel a* kun *kifejezés? (Kiskunság, Nagykunság.)* * *Mire asszociálnál a tájak nevei és a kunok népcsoportjai alapján? (Kiskunok, nagykunok.)* * *Ismersz-e olyan településeket, melyeknek nevében szerepel a* kun *kifejezés? Használd a térképet (minimum öt település megnevezése)!* * *Keressétek meg a térképen a Radnai-hágót!* * *Hallgassátok meg a következő sorokat! Ki a vers szerzője? (Ady.)*   Kúnfajta, nagyszemű legény volt, / Kínzottja sok-sok méla vágynak, / Csordát őrzött és nekivágott / A híres magyar Hortobágynak... (*A Hortobágy Poétája, Új versek,* 1905)   * *Olvassátok el Rogerius írását,*   *és próbáljátok felidézni a második honalapítóként is emlegetett IV. Béla királyunk munkásságát!*  A tanulók egyéni munkában rövid jegyzetben rögzítik a kunok sajátos történelmi vonatkozásait és azok hatásait az ország társadalmi-gazdasági fejlődésére.  Rögzítik az előzetes megfigyelési szempontjaikat,  és tanulói munkalapot készítenek. | A pedagógus szóban ismerteti a kunok bemutatásának legfontosabb szempontjait. A diákokkal közösen – irányított kérdések segítségével – megbeszéli a kunok történelmének sajátos vonatkozásait és azok hatásait az ország társadalmi-gazdasági fejlődésére. | Frontális munka, közös megbeszélés irányított kérdésekkel, egyéni munka | Tábla,  színes kréta, falitérkép | Variáció:  A pedagógus az új ismereteket számítógépes prezentáció formájában is bemutathatja a diákoknak. Kapcsolódási pont: történelem. |
| 16 perc | Új anyag elemző bemutatása: a Kárpát-medencei kun emlékhelyek jellemzőinek megismerése, információszerzés különböző forrásokból,  a református többlet/specialitás kiemelése | A diákok meghallgatják a feladat kijelölését,  és felvázolják a közös gondolattérkép csomópontjait a füzetükbe; páros munkában elemzik a Kárpát-medencei kun emlékhelyek megismerésének egy-egy meghatározott szempontját különböző források segítségével (csaták helyszínei és történelmi emlékek, régészeti feltárások, kunhalmok, kunbabák, a Kunsághoz kötődő egyéb képzőművészeti alkotások, múzeumok és emlékparkok, fesztiválok); a források feldolgozása után a füzetükben megkezdett gondolattérképre rögzítik az általuk megszerzett új információkat; meghallgatják társaik párban elmondott, rövid ismertetőjét a Kárpát-medencei kun emlékhelyek jellemzőiről; közben folyamatosan bővítik a közösen készített gondolattérképet a táblán; közösen, szóban összegzik a Kárpát-medencei kun emlékhelyekről rögzített legfontosabb jellemvonásokat. | A pedagógus ismerteti a feladatot;  felvázolja a táblára a közösen elkészítendő gondolattérkép főbb csomópontjait; koordinálja a feladat megoldását; a rászoruló tanulókat irányítja a feladatmegoldásban; a páros munkák befejezése után koordinálja a Kárpát-medencei kun emlékhelyek jellemzőinek közös megbeszélését és a közös, táblai gondolattérkép elkészítését. | Differenciált csoportmunka | Források a páros munkához, földrajzi atlasz, tábla,  színes kréta |  |
| 9 perc | Ismeretek rendszerezése, összegzés: a Kárpát-medencei kun emlékhelyekre jellemző tulajdonságok csoportosítása | A tanulók páros munkában a *Learning Apps Legyen Ön is milliomos!* játékában megmérik tudásukat.  A párok a feladat megoldása után közösen megbeszélik a megoldásokat,  és értékelik saját munkájukat. | A pedagógus ismerteti a feladatot,  és koordinálja a feladat megoldását; a rászoruló tanulókat irányítja a feladatmegoldásban; koordinálja a feladat megoldásának megbeszélését. | Páros munka | Számítógép, *Learning Apps-*feladat: *Legyen Ön is milliomos! Kun emlékhelyek a Kárpát-medencében I.,* projektor, vetítővászon | Variáció:  A *Legyen Ön is milliomos!* játékot papír alapon is ki lehet tölteni. Vetélkedőszituáció kialakítása. |
| 3 perc | Reflexió:  A diákok egyénileg,  majd a csoport egésze,  végül a pedagógus is értékeli az óra hangulatát, feladatait, impresszióit. | A diákok kis papírra írva egy-egy szóval/szókapcsolattal értékelik és jellemzik aznapi munkájukat.  Az elkészült papírokat a táblára jól láthatóan felragasztják. Rögzítik a házi feladatot *(Learning Apps).* | A pedagógus szóban röviden értékeli a csoport munkáját. Kiemeli a páros munka során tapasztalt jó módszereket,  és javaslatokat fogalmaz meg a felmerült nehézségek jövőbeli eredményesebb megoldására. Kijelöli a házi feladatot és a tanult anyag helyét a tankönyvben. | Egyéni munka, majd frontális munka | Tábla, kis papírok, gyurmaragasztó, *Learning Apps* – párkereső: *Kun emlékhelyek a Kárpát-medencében II.* | Variáció:  Az idő rövidsége esetén tanulói reflexió szóban. |